বঙ্গবন্ধু শেখ মুজিবুর রহমানের জীবনের চারিত্রিক গুণাবলী নিয়ে আলোচনা করতে গিয়ে এ কথা নিশ্চিত করে বলা যায় যে, একজন বিশ্ববরেণ্য জননন্দিত নেতার ব্যক্তিচরিত্রে যেসব মানবিক গুণাবলী থাকার কথা তার সব কিছু নিয়েই যেন জন্মগ্রহণ করেছিলেন বঙ্গবন্ধু শেখ মুজিবুর রহমান। এ জন্যেই আরব্য সাহিত্যের কবি আব্দুল হাফিজ লিখেছেন,‘আমি তার মধ্যে তিনটি মহৎ গুণ পেয়েছি-সেগুলো হলো দয়া, ক্ষমা ও দানশীলতা।’ বঙ্গবন্ধু শেখ মুজিবুর রহমান যার রাজনৈতিক ছিল বহুল বর্ণিল, তাঁর কন্ঠে ছিল ইন্দ্রজাল; সেই ইন্দ্রজালিক শক্তিতেই তিনি ঘুমন্ত নিরস্ত্র বাঙালিকে দেশপ্রেম ও স্বাধীনতার স্বপ্ন জাগিয়ে এক কাতারে সামিল করতে পেরেছিলেন। নির্ভীক ও স্বপ্নের কারিগর বঙ্গবন্ধু নিজ হাতে নির্মাণ করেছিলেন, স্বাধীন সার্বভৌম বাংলাদেশ ও এর গৌরবদীপ্ত সাফল্যের ইতিহাস। তিনি ছিলেন এক রাজনীতির মহান কবি। যার ভাষণের পঙ্ক্তিতে পঙ্ক্তিতে ছিল কাব্যিক ব্যঞ্জনা, অনুপ্রাস ও মাত্রাবোধের এক অপূর্ব সম্মিলন।